recursal/SuperWikiNEXT-32B huggingface dataset:
Strikkelise
**Strikkelise**, **strikkedokke** eller **strikkesopp** er eit enkelt strikkeverktøy laga av eit røyr med bøylar eller pinnar stikkande opp rundt ein ende. Røyret kan vera dekorert, til dømes til å likna eit menneske eller ein sopp.

Ein bruker ei strikkelise ved å vikla tråd rundt kvar av dei oppstikkande pinnane til maskar. Ein fører den korte trådenden gjennom holrommet og kan dra i han for å få arbeidet ut.

Strikkelise med fire spikrar.
Den lause tråden blir ført framfor kvar pinne og masken vippa over han, gjerne med ei sy- eller heklenål. Dette skapar nye maskar, og vil etterkvart laga ei strikka produkt på innsida av reiskapen. Om ein fører tråden rundt og rundt vil ein strikka ei hylse eller rund remse av garn. Om ein vender strikkeretninga i staden for å gå rundt er det også mogleg å strikka ei flat remse.

Strimmelen ein strikkar kan brukast til ulike føremål som dekorasjon eller bli del av eit anna handarbeidsprosjekt.

Ein kan laga stikkeliser sjølv av eit stykke tre med eit bora hol i midten og spikrar eller stifter som pinnar. Det er mogleg å ha så lite som to pinnar på ei strikkelise, men det er vanlegare med fire-fem.

Ein liknande reiskap forma som ein flatare ring og med fleire pinnar blir kalla strikkering. Mange strikkemaskinar følgjer same prinsippet som ei strikkelise eller ein strikkeing.

Kjelder
-------

1. ↑  McCormack, Mary A. (Mary Anna) (1909), *Spool knitting*, University of California Libraries, New York : A. S. Barnes, s. 4, henta 7. mars 2020
2. ↑  
McCormack, Mary A. (Mary Anna) (1909), *Spool knitting*, University of California Libraries, New York : A. S. Barnes, s. 6, henta 7. mars 2020
3. ↑  McCormack, Mary A. (Mary Anna) (1909), *Spool knitting*, University of California Libraries, New York: A.S. Barnes, s. 2, henta 7. mars 2020

Bakgrunnsstoff
--------------

* Demonstrasjon ved sloyd-detaljer.no
**Estelle** (fødd 23. februar 2012) er prinsesse av Sverige, hertuginne av Östergötland og dottera til kronprinsesse Victoria av Sverige og prins Daniel av Sverige. Ho er nummer to i arvefylgja til den svenske trona, nest etter mor si.

Prinsesse Estelle vart fødd 23. februar 2012 kl. 04.26 på Karolinska Universitetssjukhuset i Solna. Ved fødsla var ho 51 cm lang og vog 3280 gram. Det fulle namnet hennar Estelle Silvia Ewa Mary samt titlane hennar, vart kunngjorde av kong Carl XVI Gustaf av Sverige på Stockholms slott 24. februar.

Dåp
---

Prinsessa vart døypt 22. mai 2012 i Slottskyrkan på Stockholms slott. Faddrane var kronprins Haakon Magnus av Noreg, kronprins Willem-Alexander av Nederland, kronprinsesse Mary av Danmark, prins Carl Philip av Sverige og tanta Anna Westling Söderblom. Dåpskjolen som prinsessa hadde på seg, har vore brukt av fleire i den svenske kongefamilien, både morfar Carl Gustaf og mamma Victoria vart døypt i den. I dåpen mottok også prinsessa hennar første orden, Serafimerordenen.

Dekorasjonar
------------

* Flagget til Sverige Serafimerordenen, frå fødselen

Kjelder
-------


* *Denne artikkelen byggjer på «Prinsessan Estelle» frå Wikipedia på engelsk, den 24. februar 2012.*


|  |  |
| --- | --- |
| Autoritetsdata | 
* Store norske leksikon

 |
Elverum folkehøgskule på 1930-talet Foto: Biletsamlinga til Nasjonalbiblioteket

Elverum folkehøgskole på 1930-talet Foto: Biletsamlinga til Nasjonalbiblioteket

**Elverum folkehøgskule** er ein frilyndt folkehøgskule i Elverum kommune i Innlandet fylke. Skulen har plass til 130 elevar i året og er eigd av Peer Væringsaasens Nationalfond. 

Elverum folkehøgskule var etablert i 1928 av Helge Væringsaasen. Skuleanlegget er bygd i tradisjonell østerdalsstil og ligg idyllisk til mellom Glomma og Sagtjernet, i gangavstand til Elverum sentrum. På skuleområdet er det eigen terrengpark for snowboard/ski, fotballbane, sandvolleyballbane. I nærleiken er store grøntareal. Ein kan bade og fiske ved Sagtjernet og Glomma. I sommarhalvåret blir det arrangert ulike kurs på skulen og utleige av rom.

Andre verdskrigen
-----------------

9. april 1940 oppheldt Stortinget, Haakon VII og regjeringa Nygaardsvold seg på skulen. Her vart Elverumsfullmakta forma ut, og kong Haakon sa nei til å samarbeide med dei tyske invasjonsstyrkane og nei til å sette inn Vidkun Quisling som statsminister.

Bakgrunnsstoff
--------------

* Elverum folkehøgskule
Ein Esso-stasjon i Japan.
**Esso** er eit internasjonalt varemerke, nytta av oljeselskapet ExxonMobil og tilknytte selskap. Esso kjem av forkortinga SO for Standard Oil. 

Varemerket er mest kjend frå bensinstasjonar. Norske Esso A/S har bygd opp eit stort oljeraffineri på Slagentangen ved Tønsberg, det såkalla Essoraffineriet. Systerselskapet Esso Exploration and Production Norway Inc, med hovudkontor i Stavanger, driv med leiting etter og utvinning av petroleum på norsk kontinentalsokkel. 

Oljetank for Esso på hamna i Andenes i 2008.
I USA vert mest varemerket Exxon nytta, slik at Esso ikkje er så kjend der. Standard Oil Company opparbeidde seg nærast monopol innan oljeindustrien i USA. Etter fleire rettssaker var selskapet i 1911 delt opp i sju sjølvstendige selskap. Kvart av desse hadde rett til å nytta varemerket "Standard" i ulike delstatar. Standard Oil of New Jersey hadde rettane til New Jersey, i tillegg til Maryland, West Virginia, Virginia, North Carolina, South Carolina, og District of Columbia. Innan 1941 hadde selskapet òg sikra seg rettane i Pennsylvania, Delaware, Arkansas, Tennessee, og Louisiana. I desse statane marknadsførte selskapet produkta sine med varemerket "Esso". Varemerket vart òg nytta i New York og dei seks statane i New England. 

I 1974 døypte Standard Oil of New Jersey seg om til Exxon Corporation, og nytta Exxon som varemerke. 

I andre land i verda vert varemerka Mobil og Esso nytta, og varemerket Exxon er nær ukjend.
Brytande dønningar ved Hermosa Beach i California
Dønning nær Lyttelton Harbour i New Zealand
**Dønning** er havbølgjer som har forplanta seg ut av området det vinden skapte dei. Dønningane er meir regelmessige enn vindbølgjene og har lang bølgjelengd i forhold til høgda. Det er observert dønningar med bølgjelengd på fleire hundre meter og dei kan forplante seg over store avstandar. Til dømes er det observert dønningar ved St. Helena i Sør-Atlanteren frå stormar i Nord-Atlanteren. 

Dønningane forplantar seg som regel raskare enn snøggleiken til uvêrssentra, og kan derfor ligge før og nå fram før uvêret som har framkalla dei. Dei kan derfor gje eit varsel om at det er uvêr på veg. Retninga dønningane kjem frå kan ein avgjere ut frå retninga på bølgjekammane. 

Bølgjeenergien til dønningane er som regel mykje høgare enn for vindbølgjer, og kan derfor vere farlege for store båtar og konstruksjonar til havs. Når bølgjeperiode nærmar seg ca. 20 sekund vil bølgjelengda typisk vere kring hundre meter, som til dømes er lengre enn ein borerigg. Ved ein periode på kring 20 sekund vil ein ofte kome inn i eigensvinginga til riggane, som dermed kan kome i stor rørsle, og sjølv om bølgjehøgda kan vere låg, og vêret elles fint, må ein i slike tilfelle stenge ned produksjonen til dønningane har minka.

Kjelder
-------


* «dønning» i *Store norske leksikon*, snl.no.


|  |  |
| --- | --- |
| Autoritetsdata | 
* Store norske leksikon

 |
|  |
| --- |
| ***Copaifera langsdorffii*** |
| Copaifera langsdorffii*Copaifera langsdorffii* |
|
| **Status** |
| **Status i verda:** LC Livskraftig |
|
| **Systematikk** |
| **Rike:** | Planteriket Plantae |
| **Underrekkje:** | Frøplantar Spermatophytes |
| **Orden:** | Erteblomordenen Fabales |
| **Familie:** | Erteblomfamilien Fabaceae |
| **Underfamilie:** | Detarioideae |
| **Stamme:** | Detarieae |
| **Slekt:** | *Copaifera* |
| **Art:** | ***C. langsdorffii*** |
|
| **Vitskapleg namn** |
| ***Copaifera langsdorffii***Desf. 1821 |

*Copaifera langsdorffii*, også kjent som **dieseltre** eller **parafintre**, er eit tropisk regnskogtre og ein av rundt 30 artar i familien *Copaifera*. Treet har mange lokale namn, for eksempel *copaúva* og *copaiba* i Brasil og *kupa'y* og *cabismo* i Venezuela. Treet produserer ein stor mengde terpenar i ved og lauv, faktisk dannar det opptil mellom 30 og 40 liter av desse hydrokarbona kvart år. Olja samlast ved at trea tappast, noko ein kan begynne med når treet er 15 år. Sidan trea lever i rundt 100 år, blir det ein god del olje. Hovudingrediensen i ho er copaiba-olje, som lenge har blitt brukt i produksjonen av blant anna parfyme og måling.

*Copaifera langsdorfii* veks berre i fuktige tropiske strøk. Vanlegvis blir treet rundt 12 meter høgt, med kvite blomstrar og små, oljete frukter. Veden er lett, fordi han er så porøs, og han er altså full av olje. Når ein tappar treet skjer ein hakk i stammen og lèt oljen samle seg i holrommet, slik at ein kan samle han opp. På engelsk kan veden også kallast for «Ironwood» (jerntre) fordi han er veldig hard.

Ikkje berre målings- og parfymeindustrien bruker treet som råvarekjelde; i medisinsk augneméd har det ei lang historie, og bier bruker blomstrane til honningproduksjon.

Biodiesel
---------

Nyleg har det blitt ny interesse for treolja, fordi ho kan brukast som biodiesel utan eingong å måtte gå gjennom raffinering. Samanlikna med anna biodrivstoff kjem treolja godt ut; mens mais gir rundt 425 liter etanol per mål dyrka mark, gir dieseltreet rundt 1000 liter på same areal. Dessutan treng ikkje treet å fellast for å produsere diesel. Det kan stå der og binde opp karbondioksid i 100 år. Den klare ulempa med treet er at det berre kan dyrkast i tropiske område. 

I North Queensland-regionen i Australia har bønder begynt å plante tre. Planen er å få planta rundt 20 000 tre, noko som årleg vil gi rundt 800 000 liter dieselolje.

Kjelder
-------

* Artikkel i Teknisk Ukeblad

* *Denne artikkelen bygger på «Copaifera langsdorffii» frå Wikipedia på engelsk, den 9. april 2008.*
| **Dørvær** |
| --- |
| Dærvær sett sørfråDærvær sett sørfrå |
| Geografi |
| **Stad** | Helgeland |
| **Koordinatar** | 66°33′11″N 12°14′34″E﻿Koordinatar: 66°33′11″N 12°14′34″E﻿

 |
| **Høgaste punkt** | Dørværtinden (128 moh.)
 |
| Administrasjon |
| **Land** | Noreg Noreg |
| **Fylke** | Nordland

 |
| Demografi |
| **Folketal** | 0
 |

**Dørvær** eller *Dørværet* er ei øygruppe i Træna kommune på Helgelandskysten. Øygruppa har eit titals øyar og holmar, dei største er Buøya, Ørkja, Nordskarven, Dørværøya, Torvøya, Bukkøya og Geitøya. Dørværtinden på Buøya når 128 moh. Rundt øygruppa ligg det mange skjer.

Dørvær ligg på polarsirkelen, og er den øygruppa i Træna som ligg nærast land. Øygruppa var tidlegare folkesett, men den siste innbyggjaren forlet øya på 1990-talet.

Øynamnet har truleg opphav i eit ord for fiskestim (dyrgja), eller kanskje i ordet dorg.

Referansar
----------

1. ↑  Rygh: Norske Gaardnavne

|  |  |
| --- | --- |
| Autoritetsdata | 
* SSR (namn)

 |
Koordinatar: 35°14′22″N 40°19′28″E﻿

**Al-Muhasan** (arabisk موحسن, òg skrive **al-Mohassan** eller **Almu Hasan**) er ein by aust i Syria i Deir ez-Zor guvernement, som ligg langs Eufrat, sør for Deir ez-Zor og 120 kilometer vest for grensa til Irak. I følgje Syrisk statistisk sentralbyrå, hadde Muhasan eit folketal på 9 501 i 2004.

Tidleg i 1950-åra fekk Det syriske kommunistpartiet støtte hos fleire arabiske og sunnimuslimske byar i landet, inkludert Muhasan som lokalt vart kalla «Vesle Moskva», som ein referanse til hovudstaden i Sovjetunionen. Sommaren 1953 gjorde bønder frå familien al-Aqaydat opprør mot inngrep frå ein regionalt mektig handelsklan som spesialiserte seg på kornhandel, pengelån og bensinpumper, og som hadde ein av sine eigne som landbruksminsiter. Ved hjelp av kommunistiske lærarar i Deir ez-Zor og lokale kommunistar frå skulen i byen, danna bøndene eit offentleg selskap og kjøpte to bensinpumper og to traktorar, slik at dei ikkje lenger var avhengige av den rike familien.

Kjelder
-------

* *Denne artikkelen bygger på «Al-Muhasan» frå Wikipedia på engelsk, den 10. mai 2014.*
	+ *Wikipedia på engelsk oppgav desse kjeldene:*
* Batatu, Hanna (1999). *Syria's Peasantry, the Descendants of Its Lesser Rural Notables, and Their Politics*. Princeton University Press. ISBN 0691002541.

1. 1 2  Folketeljing 2004. Syrisk statistisk sentralbyrå (CBS). Deir az-Zawr guvernement. (arabisk)
2. ↑  Batatu, 1999, s. 120-121.
**Evanger stasjon** ligg i Evanger i Voss herad i Vestland og er ein stasjon på Bergensbanen. Han vart opna i 1883 som del av Vossabanen. Det er lokaltoga på strekkja Bergen-Voss-Myrdal som stoppar på stasjonen. Frå 1894 til 1917 vart stasjonsnamnet skrive *Ævanger*.

Evanger ligg mellom Seimsgrend haldeplass og Jørnevik haldeplass, 403, 66 km frå Oslo. 

Stasjonsbygningen vart teikna av Balthazar Lange, og vart oppført etter ein typeteikning kalla *fjerde klasse* som også vart nytta til Nesttun stasjon (sidan flytt til Ygre stasjon), Haukeland stasjon, Arna gamle stasjon, Trengereid stasjon, Stanghelle stasjon, Dale stasjon (sidan flytt til Reimegrend stasjon), Bolstadøyri stasjon og Bulken stasjon på Vossabanen. Då Bergensbanen opna vart mange av desse stasjonsbygningane forlenga.

Fotnotar
--------

1. ↑  «Evanger». *Stasjonsdatabasen til Norsk Jernbaneklubb*. Henta 4. desember 2009.
2. ↑  Eivind Hartmann, Øistein Mangset, Øyvind Reisegg (1997). *Neste stasjon : En guide til jernbanens arkitekturhistorie*. Oslo: Gyldendal. s. 141. ISBN 8205252947.  CS1 maint: Multiple names: authors list (link)

Bakgrunnsstoff
--------------

* «Evanger» på nettstaden til Jernbaneverket Arkivert 2009-10-17 ved Wayback Machine.
* «Evanger» i Stasjonsdatabasen til Norsk Jernbaneklubb
**Esten Gjelten** (fødd 27. september 1942) er ein tidlegare norsk skiskyttar frå Tolga. Han var med på Noregs stafettlag som tok sølvmedaljar i VM i skikskyting i 1969, 1970 og 1973.

### Aktiv

Gjelten fekk sitt gjennombrot i 1969-sesongen. Han tok bronsemedaljen under noregsmeisterskapen på Voss, og fekk gå andreetappen for Noregs sølvvinnande stafettlag, som elles bestod av Ragnar Tveiten, Jon Istad og Magnar Solberg, under VM i Zakopane. Året etter vart det nytt norsk stafettsølv på Gjelten, Tveiten, Solberg og på Tor Svendsberget under VM i skiskyting i Östersund. Her vart Gjelten nummer seks og nest beste nordmann på den indivuelle VM-distansen. 

Under VM 1973 i Lake Placid stod Gjelten for sin beste internasjonale prestasjon då han kom på femteplass i den individuelle øvinga. I same meisterskapen fekk han sitt tredje og siste VM-sølv i stafettøvinga, ein medalje han delte med Kjell Hovda og førnemnde Tveiten og Svendsberget.

Gjelten tok sin andre NM-bronse i 1970, og sin tredje i 1974. Den sistnemnde medaljen kom på den fyrste 10-kilometeren i NM-historia. Under noregsmeisterskapen 1976 i Trondheim fekk han på 20 km si fjerde NM-medalje, også han i bronse.

Kjelder
-------

* *Sportsboken*, aktuelle årgangar
**Eveline Widmer-Schlumpf,** (fødd 16. mars 1956) er ein sveitsisk jurist og politikar frå Felsberg i kantonen Graubünden. Ho var i 2012 forbundspresident i Sveits, og er sidan 1. oktober 2010 finansminister i Sveits. Sidan 2008 har vore medlem av *Borgarleg-demokratisk Parti* (BDP), tidlegare representerte ho *Sveits Folkeparti* (SVP).

### Liv og gjerning

Widmer-Schlumpf var medlem av storrådet i Graubunden frå 1994 til 1998. 15. mars 1998 vart ho, som den fyrste kvinna, vald inn i regjeringsrådet for Graubünden, og tok sete som finans- og militærminister. Mellom 2001 og 2005 var ho tidvis president for storrådet, etter innarbeidde turnusar.

Ved valet til nytt forbundsråd i Sveits, 12. desember 2007, slo Widmer-Schrumpf overraskande ut Sveits Folkeparti sin offisielle kandidat; Christian Blocher. Med 125 røyster mot 115 i andre valomgang fekk ho plass i forbundsrådet. Leiinga i SVP kravde at Widmer-Schlumpf skulle trekke seg, ettersom ho ikkje var vald med støtte frå sitt eige parti. Straks ho aksepterte valet, vart ho nekta tilgang til SVP-møta. Den 2. april 2008 bad SVP-leiinga henne omgåande å trå tilbake frå storrådet og forlate partiet. Sidan ho ikkje kunne ekskluderast, i Sveits er politikarane medlem av kantonale partiorganisasjonar, vart heile partiorganisasjonen til SVP i Graubünden ekskludert den 1. juni. Hausten 2008 danna det tidlegare SVP i Graubünden, det nye partiet BDP, saman med SVP-fraksjonen i kantonen Bern.

Widmer-Schlumpf har sidan 1. januar 2008 vore medlem av forbundsrådet i Sveits. Ho var justisminister frå ho kom med i forbudsrådet, fram til og med 31. oktober 2010. Den 1. november 2010 tok ho over som landets finansminister. Widmer-Sclumpf var så forbundsrådet sin visepresident gjennom 2011, og vart vald til president den 14. desember. Året 2012 var Widmer-Schlumpf forbundspresident.

Kjelder
-------

* *Denne artikkelen bygger på «Eveline Widmer-Schlumpf» frå Wikipedia på tysk, den 31. mars 2013.*


|  |  |
| --- | --- |
| Autoritetsdata | 
* WorldCat
* VIAF
* GND
* LCCN
* ISNI
* SUDOC
* HDS
* LIR
* Munzinger (iba)

 |
Logo
**Copernicus** er namnet på eit felles program mellom EU og ESA for å bygge opp ein europeisk kapasitet for å overvake jorda. Prosjektet var tidlegare kalla **GMES** eller **Global Monitoring for Environment and Security**. Prosjektet har fått namnet sitt etter atronomen Nikolaus Kopernikus. Copernicus vil bestå av mange ulike observasjonsplattformar både in situ målingar og satellittar. Prosjektet starta opp i 1998 og skal vere operativt frå 2014

Styresmaktene i dei ulike landa vil vere den viktigaste brukargruppa for systemet. Systemet vil gje kunnskap om klimaendringar og miljøtilstand. Copernicus er det europeiske bidraget inn i Global Earth Observation System of Systems (GEOSS)

**Copernicus bygger på fire pilarar:**

* ein romkomponent med satellittar som observerer landjorda, atmosfæra og hava. Dette pilaren vil i hovudsak utnytte Sentinel satellittane. den første sentinellsatellitten skal skytast opp i 2013
* in situ målingar som er landbasert eller flybasert. Desse vil delvis komplimentere satellittmålingane og delvis nyttast til å kalibrere satellittane
* dataharmonisering mellom ulike system og
* tenester til brukarane

Copernicus skal gje informasjon innanfor seks ulike tematiske område, maritimt, land, atmosfære, kriser, tryggleik og klimaendringar.

Kjelder
-------

* Copernicus - The European Earth Observation Programme
Kampane i Sør-Noreg
**Flukta frå Oslo 9. april 1940** fann stad då den norske regjeringa, medlemmane av Stortinget, kongen og kronprinsen av Noreg og tenestemenn i sentraladministrasjonen forlét Oslo 9. april 1940 etter at tyske styrkar hadde angripe Noreg. Flukta gjekk hovudsakleg gjennom dei enno frie indre delane av Austlandet via Åndalsnes og Molde til Tromsø, nokon flykta frå Austlandet til Sverige. Undervegs vart det halde stortingmøte og statsråd der det vart gjort vedtak om den vidare styringa av Noreg. På Elverum stod flyktningane i fare for å verte innhentast av tyske styrkar, og i Nybergsund slapp dei såvidt unna tysk flyangrep. I Gudbrandsdalen i april var dei i fem dagar sperra inne mellom framrykkande tyske styrkar sørfrå, og fallskjermstyrkar ved Dombås. Evakuering sjøvegen skjedde med britiske fartøy. Kongen og kronprinsen forlét landet 7. juni frå Tromsø og vart verande i eksil i Storbritannia til landet var frigjort og alliert okkupasjon avslutta 7. juni 1945.

Kjelder
-------

* *Denne artikkelen bygger på «Flukta frå Oslo 9. april 1940» frå Wikipedia på bokmål, den 27. september 2018.*
**Ectasium** (gresk *ectasis*, tyder «utviding») er den andre geologiske perioden i mesoproterozoikum. Han varte i perioden som byrja for 1400 millionar år sidan og enda for 1200 millionar år sidan. Perioden er ikkje basert på stratigrafi, men definert kronometrisk.

Namnet kjem av plattformdekket som heldt fram å utvide seg i denne perioden.

Ein har funne spor av eukaryotisk raudalgar, *Bangiomorpha pubescens*, i 1200 millionar år gamle berglag i Hunting-formasjon (Somerset Island i Canada). Dette er den eldste kjønnsleg formeirande organismen ein kjenner til, og derfor før dei tidlegaste kjende fleircella organismane.

Kjelder
-------

* *Denne artikkelen bygger på «Ectasian» frå Wikipedia på engelsk, den 18. august 2008.*
	+ *Wikipedia på engelsk oppgav desse kjeldene:*
	+ «Ectasian Period». GeoWhen Database. Henta 19. august 2008.
	+ James G. Ogg (2004). «Status on Divisions of the International Geologic Time Scale.» (PDF). *Lethaia* **37**: 183–199. doi:10.1080/00241160410006492.

1. ↑  geoscienceworld.org

| Proterozoikum |
| --- |
| Paleoproterozoikum | Mesoproterozoikum | Neoproterozoikum |
| Siderium | Rhyacium | Orosirium | Statherium | Calymmium | Ectasium | Stenium | Tonium | Kryogenium | Ediacara |
**Fylkesveg 6392** (**Eidsveien**) og går mellom Skiftkrokan i Ørland kommune og Grandal i Bjugn kommune. Vegen er 21,9 km lang (6,8 km i Ørland og 15,1 km i Bjugn).

Vegen fylgjer nordsida av Stjørnfjorden til Stallvika og går derfrå nordover til Grandal ved Gjølga.

Før Trøndelag fylke vart oppretta 1. januar 2018 var vegen kjennetegna som Fylkesveg 231 i Sør-Trøndelag.

Kommunar og knutepunkt
----------------------

Fv231 gjennom Eide i Bjugn med krysset ved Vassbukt i framgrunnen
Hegvik kyrkje ved Høybakken
Foto:
Arnstein Rønning
 

 **Ørland**

* Rundkøyring **710** Skiftkrokan, Fv6414 til Fv6410 Aune (1,9 km)
* Fv6394 frå Vestrått via severdighet Austråttborga og Ottersbo til Karlsenget (4,5 km), Fv6396 frå Vestrått til **710** Fv6406 Opphaug (2,1 km)
* Fv6394 Karlsenget

 **Bjugn**

* Fv6360 frå Vassbukt til **710** Seter
* Høybakken
* Stallvika
* **710** Grandal

Referansar
----------

1. ↑  Adressenavn endelig vedtatt[*daud lenkje*]

Bakgrunnsstoff
--------------

* Statens vegvesen – trafikkmeldingar Fv6392
* Statens vegvesen – trafikkmeldingar
Koordinatar: 60°46′9″N 10°14′50″E﻿

Utsikt over Fluberg og Randsfjorden
**Fluberg** er eit tidlegare norsk herad i Oppland. Heradet var frå 1914 skilt ut frå Søndre Land, og vart så frå 1.1.1962 ein del av den nye kommunen Søndre Land. Fluberg herad bestod av bygdelaga Fluberg, Odnes og Landåsbygda. Flatevidda var på 260,38 km², med vel 2 300 innbyggjarar då neste heile heradet vart del av den nye og større kommunen Søndre Land. Krinsen Tranlia og matrikkelgarden Store Røen, med 196 innbyggjarar, vart innlemma i den nye Nordre Land kommune.

Bygdelaget Fluberg ligg på begge sider av den nordvestlege delen av Randsfjorden. Størstedelen av landet ligg mellom 300 og 600 meter over havet, nær ein tredel ligg 600 moh og meir. Høgste punktet er Vesle Skjellingshovde på 860 moh. ein ås i sørvest. Produktiv skog dekker 157 km², medan myrar utgjer til saman 24 km² og 170 vatn har eit flatemål på knapt 20 km². Største elva er den fem km lange Åvella, der Vestoppland kommunale kraftselskap bygde ut i 1924.

Fluberg kyrkje er frå 1703. Før 1847 var Fluberg hovudsokn i det dåverande Land herad.

I april 1940 låg norske styrkar i krig mot tyske invasjonstroppar i Fluberg.

Valdresbanen som vart opna i 1902, hadde stasjon både på Fluberg og Odnes. Banen var nedlagt i 1988.

Folketal
--------

* 1910: 2 027
* 1930: 2 118
* 1946: 2 271
* 1950: 2 254
* 1962: 2 338

Kjelder
-------

* *Norsk Allkunnebok. IV. bandet*, 1953

|  |  |
| --- | --- |
| Autoritetsdata | 
* Store norske leksikon
* GeoNames
* SSR (namn)

 |
|  |
| --- |
| ***Flowers***  Samleplate av The Rolling Stones |
|  |
| **Utgjeve** | USA 26. juni 1967 |
| **Innspelt** | 3. desember 1965–13. desember 1966 |
| **Sjanger** | Rock |
| **Lengd** | 37:20 |
| **Selskap** | London/ABKCO |
| **Produsent** | Andrew Loog Oldham |
|
| Kritikk |
| * Allmusic 4.5/5 stars link
 |
| The Rolling Stones-kronologi |
| *Between the Buttons*(1967) | *Flowers* | *Their Satanic Majesties Request*(1967)
 
 |

***Flowers*** er det åttande amerikanske studioalbumet til The Rolling Stones, gjeve ut i 1967. Albumet er ei samling av tidlegare innspelingar. Songar som anten hadde vore gjeve ut som singlar, eller ikkje vore med på dei amerikanske utgåvene av *Aftermath* og *Between the Buttons*, var med på albumet. 

Tre spor hadde aldri vore gjeve ut tidlegare. «My Girl» frå innspelinga av *Out of Our Heads* og *Between the Buttons*, og «Ride On, Baby» og «Sittin’ On a Fence» frå *Aftermath*-innspelinga.

Titelen viser til plateomslaget, med blomsterstilkar under kvart portrett av bandmedlemmane. Bassist Bill Wyman hevdar at Mick Jagger og Keith Richards med vilje tok bort alle lauva frå stilken til Brian Jones, som ein spøk. Portretta er frå den britiske utgåva av *Aftermath*.

*Flowers* nådde tredjeplassen i USA på seinsommaren 1967 og selde til gull.

Innhald
-------

Alle songar er skrivne av Mick Jagger og Keith Richards, bortsett frå der andre er nemnd.

Side ein| Nr. | Tittel | Lengd |
| --- | --- | --- |
| 1. | «Ruby Tuesday» | 3:17 |
| 2. | «Have You Seen Your Mother, Baby, Standing in the Shadow?» | 2:34 |
| 3. | «Let’s Spend the Night Together» | 3:36 |
| 4. | «Lady Jane» | 3:08 |
| 5. | «Out of Time» | 3:41 |
| 6. | «My Girl» | 2:38 |

Side to| Nr. | Tittel | Lengd |
| --- | --- | --- |
| 7. | «Back Street Girl» | 3:26 |
| 8. | «Please Go Home» | 3:17 |
| 9. | «Mother’s Little Helper» | 2:46 |
| 10. | «Take It or Leave It» | 2:46 |
| 11. | «Ride On, Baby» | 2:52 |
| 12. | «Sittin’ On a Fence» | 3:03 |

Bakgrunnsstoff
--------------

* Flowers Arkivert 2008-03-28 ved Wayback Machine.

Kjelder
-------

* *Denne artikkelen bygger på «Flowers (Rolling Stones album)» frå Wikipedia på engelsk, den 28. februar 2009.*


|  |  |
| --- | --- |
| Autoritetsdata | 
* MusicBrainz (release-group)

 |
**Lombok** er ei øy i provinsen Vest-Nusa Tenggara i Indonesia. Ho hadde i 2005 eit folketal på 2 950 105. Øya er ei av dei mindre Sundaøyane. Mot vest er ho av Lomboksundet skild frå Bali, mot aust skil Alassundet ho frå Sumbawa. Sett frå lufta er øya ganske rundvoren (om lag 70 km tvers over), med ein utstikkar mot sørvest. Ho dekker ei flatevidd på 4 725 km². Største byen på øya er Mataram, som og er provinshovudstad.

Historie
--------

Eldste kjende styret på Lombok var eit kongedømme kalla Selaparang. Det var ei tid delt mellom tre brør, grunna uavklart arvefylgje splitta kongedømmet seg opp i hovdingdømme.

Dei fyrste europearane som kom til Lombok var nederlendarar. Dei kom i 1674 og slo seg noko seinare ned heilt i aust på øya. Den vestlege halvdelen av øya kom på 1700-talet under eit hindu-dynasti med sete på Bali. Forbitra over styringa til herskarane frå Bali, gjorde sasakane opprør i 1891 og fekk støtte frå nederlendarane. Opprøret enda med at kolonien Nederlandsk Aust-India i 1894 annekterte heile øya. Japan okkuperte øya under 2. verdskrigen, 1942-45.

Lombok kom med i Indonesia frå staten vart erklært sjølvstendig 17. august 1945. Under dei politiske utreinskingane på 1960-talet vart kommunistar og kinesarar drepne. Også i år 2000 var det politisk uro, overgrepa gjekk ut over det kristne, kinesiske mindretalet.

Geografi og demografi
---------------------

Vulkanfjellet Rinjani
Lomboksundet er grense mellom faunaen i den indomalayiske økosona, og den klart ulike faunaen i den australasiatiske sona. Skiljet er kjent som Wallacelinja, etter Alfred Russel Wallace. Han var den fyrste naturforskaren som vart merksam på skiljet mellom desse to store bioma.

Topografien på øya er dominert av den 3 726 meter høge stratovulkanen Rinjani. Vulkanen ligg nord for midten av øya og er Indonesias tredje høgste fjell. Rinjani sitt siste utbrot kom i mai-juni 2009, det var eit lite utbrot frå Gunung Baru (=nyfjellet) med seigtflytande masse. Vulkanen med kratervatnet Segara Anak ligg i ein nasjonalpark oppretta i 1997.

Sørdelen av øya er eit grøderik sletteland der det vert dyrka mais, ris, kaffi, tobakk og bomull. Nesten overalt har ein tilstrekkeleg med nedbør til landbruk. Dessutan har ein, grunna det høge vulkanfjellet, ein stor variasjon i faktisk klima. Fylgjeleg har ein rikeleg og variert tilgang på matvarer.

85% av innbyggjarane høyrer til folkegruppa sasak. Ein reknar med at desse stammar frå folk som innvandra frå Java for mellom 1000 og 2000 år sidan. 10-15% av folket er balinesarar, attåt finst det små innslag av kinesarar, arabarar, javanesarar og sumbawanesarar. Etter som sasakane praktiserer islam på vanleg vis er synslinja i landskapet dominert av moskear og minaretar. Islamske tradisjonar og festdagar grip inn i folks daglegliv.

Kjelder
-------


* *Denne artikkelen bygger på «Lombok» frå Wikipedia på engelsk, den 9. november 2009.*


|  |  |
| --- | --- |
| Autoritetsdata | 
* Store norske leksikon
* VIAF
* GND
* NKC
* GeoNames
* NDL

 |
***Ed, Edd n Eddy*** (norsk tittel: *Ed, Edd og Eddy*) er ein kanadisk-amerikansk animert komiserie skapt av Danny Antonucci for Cartoon Network. Serien er den sjette i *Cartoon Cartoons*-serien til kanalen og handlar om dei tre gutane Ed, Edd (kalla «Double D» for å unngå blanding med Ed) og Eddy, som bur i ein cul-de-sac i ein forstad til den fiktive byen Peach Creek. Trioen kjem stadig opp med påfunn for å tene pengar frå jamaldringar til å kunne kjøpe yndlingsgodteriet sitt, jawbreakers. Planane deira slår vanlegvis feil, som gjer at dei endar opp i ulike, ofte pinlege, kniper.

Teiknefilmskaparen Antonucci kom på *Ed, Edd n Eddy* medan han designa ein reklamefilm. Han la fram ideen om serien til Cartoon Network og Nickelodeon, men sistnemnde kravde kunstnarisk kontroll. Dette gjorde at han signerte avtale med Cartoon Network og serien hadde premiere 4. januar 1999. I løpet av sendeperioden vart fleire spesialepisodar og kortfilmar produserte i tillegg til vanlege episodar. Serien avslutta med ein fjernsynsfilm, *Ed, Edd n Eddy's Big Picture Show*, som vart promotert som «the final episode ever» og send 8. november 2009.

*Ed, Edd n Eddy* fekk hovudsakleg positive omtalar frå kritikarar og vart ein av dei mest vellukka originale programma frå Cartoon Network. Serien vann ein Reuben Award og to Leo Awards, og var nominert til fire andre Leo Awards, ein Annie Award og to Kids' Choice Awards. Han tiltrekte eit publikum på 31 millionar husstandar, var send i 120 land og viste seg å vere populær hjå barn, tenåringar og vaksne. *Ed, Edd n Eddy* er den hittil lengstvarande originale serien frå Cartoon Network, med ein sendeperiode på nesten elleve år.

Kjelder
-------

1. ↑  Danny Antonucci. (10. oktober 2006). *Ed, Edd n Eddy: The Complete First Season—*Interview with the Creator. Warner Home Video. Hendinga skjer ved 0:22–2:34.
2. ↑  Bynum, Aaron H. (25. april 2007). «CNs "Best Day Edder"». *Animation Insider*. Arkivert frå originalen 21. februar 2013. Henta 31. januar 2020.
3. ↑  «It's 20 Years Since 'Ed, Edd n Eddy' Was First Released». *www.ladbible.com* (på engelsk). Arkivert frå originalen 8. august 2019. Henta 31. januar 2020.
4. ↑  Kapko, Matt (16. november 2009). «Ed, Edd 'n Eddy's Big Picture Show Premiers in the U.S.». *Animation World Network*. Arkivert frå originalen 7. februar 2010. Henta 31. januar 2020.

Bakgrunnsstoff
--------------

* *Ed, Edd n Eddy* ved The Internet Movie Database (IMDb)

Wikifrasar Wikifrasar har ei sitatsamling som gjeld: **Ed, Edd n Eddy**
**Loktsjim**, **Loksjma**, **Lotsjkim** eller **Lektsjim** (russisk Локчим, Локшма, Лочким eller Лэкчим) er ei elv i Republikken Komi i Russland og ei av sideelvane til Vytsjegda frå venstre.

Elva har ei lengd på 272 km og eit nedslagsfelt 6 600 km². 53 km frå munningen har elva ei middelvassføring på 51,6 m³/s. Elva frys til i slutten av oktober og vert isfri att i april.

Dei største sidelvane hennar er Baljo, Pevk, Vuktyl, Sol, Lopyo, Tsjed, Bolsjoj Pevk, alle frå venstre.

Elva startar søraust i Komi, nær grensa til Perm kraj. Elva renn først sørover, før ho tar ein stor sving vestover og nordover. Breidda av elva er særs myrlendt. Tidlegare vart elva nytta til tømmerfløyting.

Ved landsbyen Lopydino møter ho sideelva Lopju Loktsjim, og frå her og 153 km ned til munningen kan ho nyttast til skipsfart. Lenger nede i elva ligg landsbyen Kortekeros og like etter munnar elva ut i Vytsjegda ved landsbyen Ust-Loktsjim.

Kjelder
-------

* *Denne artikkelen bygger på «Локчим (река)» frå Wikipedia på russisk, den 29. september 2008.*


|  |  |
| --- | --- |
| Autoritetsdata | 
* GeoNames

 |
Koordinatar: 61°55′37.042″N 5°8′40.888″E﻿


|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| 

| Fakta om Degnepoll |
| --- |
| Kommune: | Kinn |
| Fylke: | Vestland |
| Folkemengd: | 260 *(2004)* |
| Postnummer: | 6718 |
|

 |

**Degnepoll** er ei bygd i Kinn kommune i Vestland. Ho ligg på fastlandssida av Ulvesund. Bygda var fyrste gong nemnd i skriftlege kjelder i 1563. Det fyrste leddet *degn* er eit gamalt namn på ein kyrkjetenar eller kyrkjesongar. Det andre leddet *poll* er ei sort vik. Stavemåten har vore varierande og den korrekte i dag er Degnepoll. Andre variasjonar er Deknepoll, Deknepollen eller Degnepold. Mange uttalar namnet med /k/ i staden for /g/. Staden vert òg kalla Polljen. 

Bygda har gjeve namn til poststaden Deknepollen (6718). Denne poststaden omfattar alle bygdene på fastlandet av kommunen inn til Almenning. Postkontoret er no lagt ned, men adressa vert framleis brukt.

Degnepoll er òg eit etternamn med om lag 19 brukarar.

Alle desse variasjonane i namnet fører til stor forvirring om kva stavinga skal vere. Etternamnet og bygda skal skrivast *Degnepoll* og poststaden skal skrivast *Deknepollen*.

Området Deknepollen vart saman med bygda Holvik på Vågsøya bydelar i samband med opprettinga av byen Måløy. 

Fiskeforedling har lenge vore hovudnæring i bygda. Brorparten av foredlinga i kommunen går no føre seg her. Ein ny konteinerterminal primært for utskiping av fisk er for tida under bygging. I dei seinare åra har det vokse fram fleire byggevareforretningar og andre handelsforretningar. 

Bygdene Degnepoll, Kulen, Trollebø, Skavøypoll, Tennebø, Blålid og Nygård har nærast vokse i hop grunna auke i busetnad.
Regnbuebyen i Bergen der serien vart filma.
**Gullars** er ein kjend Barne-TV-serie laga av Ole-Bjørn Kringstad, opphavleg send på NRK frå 1983 til 1989.

Handling
--------

Handlinga var lagt til «Regnbuebyen» Bergen, der den gule fuglen Gullars, som med eit brak gjekk gjennom taket og hamna i huset til Marianne. Der blei han buande i Marianne si fiolinkasse.

Ein hyppig gjest hjå dei to var «Indigo» - den poetiske og fargerike mannen som budde i eit bosspann like ved. Eit fast segment i programserien var også borna i gata, som i sine regnklede song og dansa til ulike barnemelodiar. Kjende personar som Sissel Kyrkjebø, Jan Eggum og Trond-Viggo Torgersen var gjester i serien. Gullars kan seiast å vere kjend for sin særdeles masete veremåte, og tenkjer seg lite om før han gjer ting. 

Ein av dei mest kjende scenene frå *Gullars* var då Gullars ville stikke av, og for å vise Marianne at han hadde stukke av, la han fram eggeskal og ein rømmeboks – ein rebus for «eg skal rømme».

Medverkande
-----------

|  |  |
| --- | --- |
| Indigo, Indigo ta meg medtil en regnbue langt av sted.Under en paraply vil vi flyhelt til en annen by.

 |  |

* Marianne - Marianne Persson Franck
* Indigo - Tor Gundersen
* Gullars - Geir Amundsen
* Barn frå Mariannes musikkbarnehage

* Ide og regi - Ole-Bjørn Kringstad

Bakgrunnsstoff
--------------

* Arkiv av Gullars' side
* Christines mimreside Arkivert 2008-10-21 ved Wayback Machine.
|  |
| --- |
| **Gullringtanagar** |
| Gullringtanagar, Bangsia aureocincta, hofuglFoto: Franscesco VeronesiGullringtanagar, *Bangsia aureocincta*, hofuglFoto: Franscesco Veronesi |
|
| **Utbreiing og status** |
| **Status i verda:** VU SårbarUtbreiinga av Gullringtanagar Utbreiinga av Gullringtanagar |
|
| **Systematikk** |
| **Rike:** | Dyr Animalia |
| **Rekkje:** | Ryggstrengdyr Chordata |
| **Underrekkje:** | Virveldyr Vertebrata |
| **Klasse:** | Fuglar Aves |
| **Orden:** | Sporvefuglar Passeriformes |
| **Familie:** | Tanagarar Thraupidae |
| **Slekt:** | *Bangsia* |
| **Art:** | **Gullringtanagar** *B. aureocincta* |
|
| **Vitskapleg namn** |
| ***Bangsia aureocincta***Hellmayr, 1910 |

**Gullringtanagar** (*Bangsia aureocincta*) er ein sterkt truga fugleart i tanagarfamilien med eit særs innskenka leveområde på vestsida av Andesfjella, i grenseområdet mellom departementa Chocó, Risaralda og Valle del Cauca, samt i vestlege Antioquia-departementet i Colombia.

Skildring
---------

Gullringtanagaren er ein fargerik fugl i mørk grønt og blått med teikningar i kontrastrikt svart og gult på hovud og hals. Kroppslengda er ca. 16 centimeter. Fjørdrakta er i gjennomgåande grønt, vengefjørene er blåe. Hannar har svart hovud, strupe og nakke, med eit gult ringforma felt: augebryn som kurvar seg bak øyret og eit anna gult felt mellom undernebb og undersida av auge og øyre. Han har òg eit gult felt på brystet. Hofuglar liknar, men dei mørke områda på nakke og sidene av brystet er meir grøne der hannar er svarte.

Songen består av skarpe, høgfrekvente og gjennomtrengande plystrelydar eller tynne, triller, i seriar på 3-6 tonar.

Gullringtanagarar lever på høgdedrag i tåkeskog, frå 1600 til 2200 moh. Arten er ein fruktetar, men supplerer med noko insekt ved høve.

Populasjonen er estimert til å ligge mellom 1000 og 2500 individ totalt og er minkande.

Kjelder
-------

* Hilty, S. (2011). *Gold-ringed Tanager (Bangsia aureocincta)* In: del Hoyo, J. Elliott, A. Sargatal, J. Christie, D.A. & de Juana, E. (eds.) (2015). Handbook of the Birds of the World Alive. Lynx Edicions, Barcelona. Henta den 17. oktober 2015
* BirdLife International (2015) Species factsheet: *Bangsia aureocincta Arkivert 2016-03-05 ved Wayback Machine.*. Henta frå  den 17. oktober 2015

Referansar

1. 1 2  Hilty, 2001
2. ↑  BirdLife International (2015)

Bakgrunnsstoff
--------------

* Hanfugl, foto: Allan Drewitt/Flickr
**Bomere Pool** er ein innsjø mellom landsbyane Bayston Hill og Condover i Shropshire i England, 7,5 km sør for byen Shrewsbury. 

Innsjøområdet var ein gong open for alle, men er no privateigd og senter for vassport året rundt.

Historie
--------

### Geologi

Det meste av Shropshire var dekt av is under den siste istida, om lag 18 000 år sidan. Då isen trekte seg attende la han att store isblokker, ofte omringa og dekte med morener, grus og leire. Då isen til slutt smelta, kollapsa sedimenta i hol eller senkingar kalla jettegryter. Desse hola hadde ikkje drenering og vart anten til innsjøar med bratte sider, vanlegvis kalla *mere* i Shropshire, eller fullstendig fylt med leire og torv og vart ei mosemyr. Bomere Pool er eit særleg godt døme på ein *mere*.

### Eldre historie

Bomere Pool har vorte nytta av menneske i tusenvis av år. Det er gjort arkeologiske funn rundt innsjøen som tyder på at det var ein busetnad her i jernalderen. To tusen år seinare låg det ein stor romersk militærleir her og ein tilknytt sivil busetnad.

### Nyare historie

I 1986 oppdaga ei kvinne på tur beina frå ein ullhåra mammut.

Mellom 1960- og 1980-åra var innsjøen ein populær stad for dei lokale innbyggjarane, som drog hit på varme sommardagar for å bade og ete i dei mange små kaféane som låg her.

I dag
-----

I 1989 vart innsjøen, stranda og fasilitetane rundt lukka og kjøpt opp av private. Det vart ein del av Wakeboard & vasski Club som nyttar innsjøen til vassport.

Kjelder
-------

* *Denne artikkelen bygger på «Bomere Pool» frå Wikipedia på engelsk, den 28. mars 2010.*
	+ *Wikipedia på engelsk oppgav desse kjeldene:*

1. ↑  *Skat av isen*, arkivert frå originalen 1. juli 2009, henta 28. mars 2010
2. ↑  Bomere Pool History
3. ↑  *The Bomere Mammoths*, arkivert frå originalen 29. september 2011, henta 28. mars 2010

Bakgrunnsstoff
--------------

* Bomere Wakeboard and Water Ski Club
* Segner frå Bomere Pool
* Bomere, Site of Special Scientific Interest
* Bilete av innsjøen Arkivert 2007-08-11 ved Wayback Machine.
**yr.no** er ein norsk nettstad for vêrvarsel og annan meteorologisk informasjon. Nettstaden blir drive som eit samarbeid mellom Norsk rikskringkasting (NRK) og Meteorologisk institutt.

På nettstaden kan ein finne automatgenererte vêrvarsel (som grafar og kart) for 700 000 stader i Noreg og 6,3 millionar stader i resten av verda. For Noreg er det i tillegg utarbeidde tekstvarsel frå Meteorologisk institutt, radar- og satellittbilete, klimatologiske data og ei rekkje spesialvarsel. Vidare er det nyheitssaker og populærvitskapelege artiklar relatert til vêr og klima. Vêrvarsla er basert på data frå Meteorologisk institutt og dei internasjonale samarbeidspartnarane til instituttet (ECMWF, EUMETSAT etc.). 

Mykje av informasjonen på *yr.no* er tilgjengeleg i XML-format, slik at delar av han (f.eks varsel for ein stad) kan leggjast til i andre nettstader og nettenester.

*yr.no* vart offisielt lansert 19. september 2007 etter å ha vore i open beta-drift frå juni same år. Nettstaden vart raskt populært, og passerte 1,3 millionar brukarar i veka sumaren 2008. Ettersom yr.no teknisk er ein del av NRKs nettsider, har den store trafikken vore med på å gjere *nrk.no* til ein av Noregs 2–5 mest besøkte nettstader.

Samtidig med lanseringa av *yr.no* innførte Meteorologisk institutt ein ny prispolitikk som gjer at det meste av grunnlagsdataa til instituttet er gratis. 

Nettstaden fekk allereie i 2007 Rosing-prisen i to kategoriar, beste nettstad og beste språk.

Thor Gjermund Eriksen er ansvarleg redaktør, Anton Eliassen meteorologisk ansvarleg og Ingrid Støver Jensen redaktør for yr.no

Bakgrunnsstoff
--------------

* yr.no

Kjelder
-------

* TNS Metrix - Topplisten

| * v
* d
* e
Norsk rikskringkasting |
| --- |
| Fjernsyn | 
* NRK1
* NRK2
* NRK3/NRK Super

 |  |
| Radio | 
* NRK P1
* NRK P2
* NRK P3
* NRK P1+
* NRK P13
* NRK mP3
* NRK Alltid Nyheter
* NRK Klassisk
* NRK Alltid Folkemusikk
* NRK Stortinget
* NRK Sport
* NRK Super
* NRK Sápmi
* NRK Båtvær

 |
| Andre tenester | 
* NRK.no
* NRK Nett-TV
* NRK Nettradio
* yr.no
* NRKbeta
* NRK Tekst-TV

 |
| Divisjonar | 
* NRK Mediedivisjonen
* NRK Strategidivisjonen
* NRK Nyhendedivisjonen
* NRK Marienlysdivisjonen
* NRK Distriktsdivisjonen
* NRK Sápmi
* NRK Medietenester

 |
| Programavdelingar | 
* NRK Super
* NRK P3
* NRK Drama
* NRK Dokumentar og Samfunn
* NRK Kultur
* NRK Underholdning
* NRK Sport

 |
| Distriktskontor | 
* NRK Buskerud
* NRK Finnmark
* NRK Hedmark og Oppland
* NRK Hordaland
* NRK Møre og Romsdal
* NRK Nordland
* NRK Rogaland
* NRK Sogn og Fjordane
* NRK Sørlandet
* NRK Telemark
* NRK Troms og Finnmark
* NRK Trøndelag
* NRK Vestfold
* NRK Østafjells
* NRK Østfold
* NRK Østlandssendingen

 |
| Hovudkontor | 
* NRK Marienlyst

 |
Koordinatar: 12°11′N 68°15′W﻿

**Bonaire** (nederlansk uttale boˈnɛːr(ə), papiamento *Boneiru*, uttalt buˈneiru) er ei øy i Dei små Antillane, nord for kysten av Venezuela, som er under nederlandsk styre. 

Bonaire består offisielt av hovudøya Bonaire (288 km²), og den folketomme Klein Bonaire (6 km²). Til saman dekkjer dei eit areal på 294 km².
Hovudstaden i Bonaire er Kralendijk. Øya har ein permanent folkesetnad på 18 905 (1. januar 2015).

Tidlegare utgjorde Bonaire ei administrativ eining saman med naboøyane Aruba og Curaçao, men frå og med oppløysinga av Dei nederlandske antillane i 2010 er desse tre øyane separate einingar underlagt Nederland.

Saman med Sint Eustatius og Saba utgjer øya Karibisk Nederland.

Ordsoge
-------

Namnet «Bonaire» har truleg opphavleg kome frå caquetio-ordet *bonay*, som tyder 'lågland'. Tidlege spanske og nederlandske kolonisatørar brukte stavemåtar som Bojnaj og Bonaire.

Tradisjonelle gamle hus med kaktusgjerde ved utandørsmuseet i Rincon på Bonaire.

Historie
--------

Menneska har butt på Bonaire heilt sidan ca. 1000 e. Kr, då ein reknar med at Caquetio-indianarane kom i kano frå fastlandet i dagens Venezuela. Ein har funne talrike holemåleri og helleristingar etter dei på øya. Truleg var Caquetio-ane eit høgt folk, for det spanske namnet på Bonaire er *las Islas de los Gigantes* - øya til kjempene.

Då europearane oppdaga øya ca. år 1500, tok dei dei innfødde til slavar for seg. Utover 1500-talet importerte spanjolane mengder av husdyr til Bonaire. Etter ein langvarig strid mellom Nederland og Spania erobra nederlendarane Bonaire på 1600-talet, og bygde eit fort her i 1639. Bonaire blei heretter ei plantasjeøy, og ein del slavar vart henta hit frå Afrika.

Under Napoleonskrigane tok Storbritannia kontroll over øya, men Nederland fekk henne tilbake i 1814. Busetnaden som i dag er Kralendijk vart grunnlagt av britiske handelsfolk i 1810. Utover 1800-talet vart slavane frigjorte.

Bonaire tente som britisk og amerikansk protektorat under andre verdskrigen, og USA bygde då ei flystripe her, Flamingo internasjonale lufthamn. I etterkrigstida blømte økonomien for øya; her kom eigen klesbutikk, radiostasjonar og auka saltproduksjon. I 1975 vart også eit petroleumsselskap grunnlagt på Bonaire. I dag lever Bonaire i stor grad av turisme.

Kjelder
-------

* *Denne artikkelen bygger på «Bonaire» frå Wikipedia på engelsk, den 24. mai 2018.*

Fotnotar

1. ↑  Mangold, Max. *Duden – Das Aussprachewörterbuch.* *Der Duden in zwölf Bänden,* Band 6. 7. Auflage. Berlin: Dudenverlag; Mannheim : Institut für Deutsche Sprache, 2015, Seite 242.
2. ↑  «Antillen opgeheven». NOS Nieuws. 18. november 2009. Arkivert frå originalen 24 December 2009. Henta 10 October 2010.
3. 1 2  «Wet openbare lichamen Bonaire, Sint Eustatius en Saba  
(Law on the public bodies of Bonaire, Sint Eustatius and Saba)» (på nederlandsk). Henta 14 October 2010.
4. ↑  «Kingdom of the Netherlands\_DEF» (PDF). Henta 13. juni 2017.
5. ↑  Elly A. «Bonaire's History - InfoBonaire».

|  |  |
| --- | --- |
| Autoritetsdata | 
* WorldCat
* Store norske leksikon
* VIAF
* GND
* LCCN
* GeoNames
* MusicBrainz (area)

 |
██ Ostindia
██ Det indiske subkontinentet/Stor-India
██ Vestlege Ny-Guinea

**Austindia**, **Ostindia** eller **Dei austindiske øyane** er namn som er blitt nytta om Den indiske halvøya, Søraust-Asia, Indonesia og øyane omkring. Omgrepet er lite brukt i dag.

Nemningar som Aust- eller Ostindia blei brukt i Vesten opphavleg om dei to halvøyane «Forindia» (den indiske halvøya) og «Bakindia» (Indokina) i tillegg til dei austindiske øyane - øygruppene i Søraust-Asia mellom det asiatiske fastlandet og Ny-Guinea og Australia. Innbyggjarane på Dei austindiske øyane vert stundom kalla austindarar for å skilje dei frå indarane i India, Karibia (som stundom vert kalla Vestindia) og amerikanske indianarar. 

Novernade land som var omfatta av omgrepet er India, Pakistan, Bangladesh, Myanmar, Sri Lanka, Maldivane, Thailand, Kambodsja, Laos, Brunei, Singapore, Filippinane, Aust-Timor, Malaysia og Indonesia. Nederlandske koloniar i området vart kalla Nederlandsk Austindia før Indonesia fekk sjølvstende. 

Austindia kan òg inkludere Indokina, Filippinane, Brunei, Singapore og Aust-Timor, men ikkje vestlege Ny-Guinea (Vest-Papua), som er ein del av Melanesia. 

Regionar i Austindia er stundom delt inn etter kva kolonirike dei høyrte til, til dømes Britisk Austindia som refererer til Malaysia, Nederlandsk Austindia som er Indonesia og Spansk Austindia som er Filippinane.

Historie
--------

Europearane kom til desse regionane seint på 1400-talet og tidleg på 1500-talet, ført an av portugisiske utforskarar. Regionane vart viktige kjelder for handelsvarer, særleg bomull, indigofargestoff og krydder etter at det vart oppretta europeiske handelsselskap, som Det britiske og Det nederlandske austindiske kompaniet på 1600-talet. 

Kristoffer Columbus trudde i starten at Den nye verda var den austlegaste delen av dei indiske områda, då han hadde bomma grovt på den vestlege avstanden frå Europa til Asia. For å unngå forvirring vart Den nye verda seinare kalla «Vestindia», medan dei opphavlege indiske øyane vart kalla «Austindia». 

Folkeslaga i Austindia har eit stort kulturelt mangfald og reknar seg ikkje som ei enkel etnisk gruppe. Hinduisme, buddhisme og islam er dei vanlegaste religionane i regionen, men i enkelte område òg kristendom, sikhisme, jainisme og andre tradisjonelle trusretningar. Språket regionen er variert og kjem frå mange språkfamiliar i Sør-Asia.

Sjå òg
------

* Stor-India
* Spansk Austindia
* Vestindia

Kjelder
-------

1. ↑  «Ostindia» (2009, 14. februar), *Store norske leksikon*. Henta 6. oktober 2013.
2. ↑  Ostindiske øyer (2009, 14. februar), *Store norske leksikon*. Henta 6. oktober 2013.

---

* *Delar av denne artikkelen bygger på «Indies» frå Wikipedia på engelsk, den 1. januar 2009.*